আন্তর্জাতিক ডেস্ক, বিডিনিউজ রিভিউজঃপশ্চিমবঙ্গের বর্ধমানে দেড় মাস আগে জেএমবি জঙ্গি সন্দেহে গ্রেফতার মুসা ওরফে মসিউদ্দিনই কী চট্টগ্রামে এসপি বাবুল আক্তারের স্ত্রী মাহমুদা খানম মিতু হত্যার প্রধান আসামি? যাচাই করতে কলকাতায় এসেছে ডিবির সহকারী কমিশনার পর্যায়ের একজন কর্মকর্তা। মঙ্গলবার সকালে তিনি কলকাতায় এসেছেন। এদিনই মুসাকে জিজ্ঞাসাবাদ করতে দুই দিনের জন্য নিজেদের হেফাজতে নিয়েছে ভারতের সর্বোচ্চ তদন্তকারী সংস্থা এনআইএ (ন্যাশনাল ইনভেস্টিগেটিং এজেন্সি)। তবে সরকারিভাবে বাংলাদেশের গোয়েন্দাদের তদন্ত করতে আসার বিষয়ে তারা কিছু জানায়নি। তবে প্রাথমিক তদন্তের পর জানা গেছে, গুলশানের হলি আর্টিজান বেকারিতে হামলাকারী জঙ্গি নিব্রাস ইসলামের সঙ্গে নিয়মিত যোগাযোগ ছিল এই মুসার। হোয়াটসঅ্যাপের মাধ্যমে তাদের মধ্যে কথা চালাচালি হতো।